钦定古今图书集成/明伦汇编/官常典/第502卷 > 刘福
## 钦定古今图书集成/明伦汇编/官常典/第502卷 > 刘福

按《宋史》本传：“福，徐州下邳人。少倜傥，魁岸，有膂力。周
显德中，世宗征淮南，福徒步谒见于寿春，世宗奇之，
因留麾下，每出战，则令福率卫士为先锋，与破紫金
山砦。淮南平，录功授怀德指挥使。宋初，迁横海指挥
使，率所部隶步帅刘光毅，由峡路征蜀。比至成都，孟
昶已降，大将王全斌部送降卒归京师。至绵州，降卒”
盗库兵，劫蜀旧将全师雄以叛，焚庐舍、刹财货以去。
刺史成彦饶以同、华兵百馀人守其城，全斌遣米光
绪将七百骑及福所部以屯护之。光绪尽杀师雄妻
孥，师雄领叛卒益聚村民十馀万众，攻城益急。会龙
捷指挥使田绍斌率精锐百骑由东山西北行，福领
所部由山南行，出贼不意，夹击之，贼众大溃，斩首及
溺江死者以万计，以功授虎捷都虞候。继隶曹彬麾
下，平江南还，授指挥使，领蔚州刺史。从太宗克并、汾，
迁马步都军头、武州团练使。端拱初，出为洛州防御
使。二年，改雄州防御使兼本州兵马部署。雄州地控
边塞，常屯重兵。福至部，按行城垒，调镇兵以给缮完，
出私钱以资宴犒，寇虽大至，而恃以无恐矣。淳化初，
迁凉州观察使、判雄州事。二年，卒，年六十四，赠太傅。
福虽不学，而御下有方略，为政简易，人甚德之。领雄
州五年，郡境宁谧。福既贵，诸子尝劝起大第，福怒曰：
“我受禄厚，足以僦舍以庇。汝曹既无尺寸功以报朝
廷，岂可营度居室，为自安计乎？”卒不许。既死，上闻其
言，赐其子白金五千两，使市第宅。